D. Lipšic, podpredseda vlády a minister spravodlivosti SR: (2003-04-24):
Z. Martináková, podpredsedníčka NR SR: Ďakujem, pán minister, budeme teda o tom hlasovať. Môžeme, pán spoločný spravodajca, pristúpiť k hlasovaniu? M. Abelovský, poslanec: Áno. Takže, pani podpredsedníčka, nechajte hlasovať o dvoch procedurálnych návrhoch, ktoré predniesli pán poslanec Fico a pán poslanec Mečiar a ktorí navrhujú prerušiť rozhodovanie o tomto návrhu novely Trestného zákona. Z. Martináková, podpredsedníčka NR SR: Prosím, dámy a páni, prezentujme sa a hlasujme o tomto návrhu, ktorý predniesol pán poslanec Fico a aj pán poslanec Mečiar. (Hlasovanie.) Prítomných je 126 poslancov, za 53, proti 58, zadržalo sa 14, nehlasoval 1. Konštatujem, že sme neprijali tento návrh. M. Abelovský, poslanec: Druhý návrh vyplývajúci z rozpravy je návrh pána poslanca Tomáša Galbavého, ktorý ste všetci dostali do poslaneckých lavíc. Je v podstate veľmi krátky. V § 156 sa vypúšťa odsek 3 Trestného zákona. Z. Martináková, podpredsedníčka NR SR: Najskôr musíme hlasovať, pán spoločný spravodajca, o bodoch tak, ako sú uvedené v spoločnej správe výboru. M. Abelovský, poslanec: Jaj, pardon. Prepáčte. Pani podpredsedníčka, dajte hlasovať, aby sme hlasovali spoločne o pozmeňujúcich návrhoch 1, 2, 3, 4, 6, 7 a 8 s odporúčaním gestorského výboru návrhy schváliť. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných je 126 poslancov, za 89, proti 17, zdržalo sa 20. Konštatujem, že sme tento návrh prijali. M. Abelovský, poslanec: Pani podpredsedníčka, k bodu 5, keďže bol schválený hlasovaním v predchádzajúcom hlasovaní, takže o tom bode 5 nemusíme hlasovať, pretože bolo to v podstate už nahradené schválením bodu 4. Potom prosím, aby ste dali hlasovať o doplňujúcom návrhu poslanca Tomáša Galbavého. Z. Martináková, podpredsedníčka NR SR: Prezentujme sa a hlasujme, prosím, o pozmeňujúcom návrhu, ktorý podal pán poslanec Galbavý. (Hlasovanie.) Prítomných je 119 poslancov, za 65 poslancov, proti 39, zdržalo sa 13, nehlasovali 2. Konštatujem, že sme tento pozmeňujúci návrh prijali. M. Abelovský, poslanec: Pani podpredsedníčka, nechajte hlasovať, keďže mám oprávnenie ústavnoprávneho výboru, aby sme posunuli návrh novely do tretieho čítania. Z. Martináková, podpredsedníčka NR SR: Ďakujem, pán spoločný spravodajca. Hlasujeme o posunutí návrhu zákona do tretieho čítania. (Hlasovanie.) Prítomných je 109 poslancov, za 73, proti 20, zdržalo sa 16. Návrh sme posunuli do tretieho čítania. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa poslancov, či chcú podať návrhy podľa § 85 rokovacieho poriadku. Vyhlasujem rozpravu k tomuto bodu programu za skončenú. Keďže v rámci tohto čítania neboli podané žiadne návrhy, pristúpime k hlasovaniu o návrhu zákona ako o celku. Prosím, prezentujme sa a hlasujme. (Hlasovanie.) Prítomných je 83 poslancov, za 68, proti 11, zdržali sa 2, nehlasovali 2. (Potlesk.) Konštatujem, že sme schválili vládny návrh novely Trestného zákona. Ďakujem, pán minister aj pán spoločný spravodajca. V programe pokračujeme druhým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov . Návrh zákona ste dostali pred prvým čítaním ako tlač 158 a spoločnú správu výborov ako tlač 158a. Za skupinu poslancov návrh zákona odôvodní pán poslanec Tibor Tóth. Pán poslanec, máte slovo. (Ruch v sále.) Poprosím o väčší pokoj v rokovacej sále, dámy a páni poslanci, pokračujeme v rokovaní parlamentu.